2011/0137 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning med henblik på vedtagelse af Europa-Parlamentets og Rådets forordning om toldmyndighedernes håndhævelse af intellektuelle ejendomsrettigheder

1. Sagsforløb

Forslag fremsendt til Europa-Parlamentet og Rådet (dokument KOM(2011) 0285 endelig - 2011/0137(COD): || 24.5.2011.

Europa-Parlamentets førstebehandlingsholdning vedtaget: || 3.7.2012.

Rådets holdning vedtaget: || 16.5.2013.

2. Formålet med Kommissionens forslag

Den foreslåede forordning skal erstatte den gældende forordning (EF) nr. 1383/2003[1], der nu gennemfører afsnit 4 (særlige krav i forbindelse med grænseforanstaltninger) i del III (håndhævelse af intellektuelle ejendomsrettigheder) af WTO-aftalen om handelsrelaterede intellektuelle ejendomsrettigheder ("TRIPS-aftalen").

Forslaget er en integreret del af den strategiske ramme, der er skitseret i den nye meddelelse fra Kommissionen om et indre marked for intellektuelle ejendomsrettigheder[2], og ligger på linje med Unionens mangeårige politik og strategi for beskyttelsen af intellektuel ejendomsret. Denne politik er blevet taget op i mange meddelelser fra Kommissionen, f.eks. Europa 2020[3], meddelelsen om en akt for det indre marked[4] og meddelelsen om strategien for EU's indre sikkerhed[5].

Forslaget skal styrke toldmyndighedernes muligheder for at håndhæve intellektuelle ejendomsrettigheder ved grænsen: Det udvider de typer krænkelser af intellektuelle ejendomsrettigheder, der er omfattet, og opretholder toldmyndighedernes kompetence til at kontrollere alle varer under toldtilsyn, uanset deres toldbehandling. Det sikrer, at toldmyndighederne får oplysninger af høj kvalitet, så de kan foretage en god analyse og vurdering af risikoen for krænkelse af intellektuelle ejendomsrettigheder. Det indeholder hjemmel til en central database til at registrere toldmyndighedernes indgriben over for varer og tilbageholdelse og til at udveksle oplysninger mellem toldmyndigheder (COPIS).

Der foreslås også visse tilpasninger til de nuværende procedurer, så det sikres, at de administrative byrder holdes nede på et minimum: det giver mulighed for at tilintetgøre varer uden retslige procedurer på grundlag af en aftale mellem de involverede parter, og det indfører en ny procedure for småforsendelser, hvor varerne kan tilintetgøres, uden at rettighedsindehaverne bliver indblandet.

Det sikrer, at der tages hensyn til alle handlendes retmæssige interesser: det sikrer opfyldelsen af kontradiktionsretten for de parter, tilbageholdelsen er til skade for, og tilpasser de frister, parterne har under procedurerne.

Det tager hensyn til de betænkeligheder, som Indien og Brasilien har givet udtryk for i forbindelse med to WTO-tvister, der blev indledt i 2010 angående "generisk" medicin i transit gennem Unionen; det indfører betragtning (17), der henviser til Dohaerklæringen om TRIPS-aftalen og folkesundhed, fjerner den nuværende betragtning (8) ("fremstillingsfiktionen") og ligger tættere op ad ordlyden fra TRIPS (der skal føres "tilstrækkeligt bevis" for en krænkelse af intellektuelle ejendomsrettigheder, før toldmyndighederne kan tilbageholde varen).

3. Bemærkninger til Rådets holdning

Rådets holdning, som blev vedtaget ved førstebehandlingen, afspejler til fulde den aftale, som man nåede frem til under trepartsforhandlingerne mellem Rådet, Europa-Parlamentet og Kommissionen, og som blev indgået den 19. december 2012. Hovedindholdet af aftalen er følgende:

– Parallelhandel og handel med varer fremstillet uden rettighedsindehaverens tilladelse medtages ikke under forordningens anvendelsesområde.

– Det gøres klart, at toldmyndigheder kan udføre toldkontrol og træffe de identificeringsforanstaltninger, som i henhold til toldlovgivningen skal træffes, for at forebygge transaktioner i strid med de regler om intellektuel ejendomsret, der gælder inden for Unionen, og for at samarbejde med tredjelande om håndhævelsen af intellektuelle ejendomsrettigheder.

– Der fastsættes en fælles procedure for alle former for overtrædelse af intellektuelle ejendomsrettigheder, der falder ind under forordningens anvendelsesområde, uden at dette dog berører den særlige procedure for småforsendelser. Under en sådan fælles procedure kan varer tilintetgøres, hvis rettighedsindehaveren ønsker det, uden at han behøver at tage retslige skridt, når blot klarereren eller ihændehaveren af varerne er blevet behørigt underrettet om, at toldmyndighederne tilbageholder varerne, og ikke gør indsigelse mod tilintetgørelsen.

– Det bestemmes, at proceduren for småforsendelser kun finder anvendelse, når ansøgeren tidligere har anmodet om det, og at toldmyndighederne har mulighed for at kræve, at ansøgeren betaler omkostningerne i forbindelse med anvendelsen af denne procedure.

– Småforsendelser defineres i forordningen, der også giver Kommissionen beføjelse til at vedtage delegerede retsakter i henhold til artikel 290 i traktaten om Den Europæiske Unions funktionsmåde for under visse betingelser at ændre de ikke-væsentlige dele af definitionen.

– Der gives i overensstemmelse med TRIPS-aftalens artikel 69 og med henblik på at komme international handel med varer, der indebærer en krænkelse af intellektuelle ejendomsrettigheder, til livs hjemmel til, at toldmyndighederne i Unionen og i tredjelande hurtigt kan udveksle oplysninger om denne handel. For at sikre ensartet gennemførelse af bestemmelserne angående den praktiske tilrettelæggelse af udvekslingen af oplysninger med tredjelande tillægges Kommissionen gennemførelsesbeføjelser til at fastsætte bestemmelser om den praktiske tilrettelæggelse. Bestemmelserne om videregivelse af oplysninger til tredjelande griber ikke ind i de gældende bestemmelser om databeskyttelse i Unionen, særligt artikel 25 og 26 i direktiv 95/46/EF og artikel 9 i forordning (EF) nr. 45/2001.

– Det sikres, at forordningens bestemmelser ikke indeholder nogen harmonisering af kontradiktionsretten for de personer, som er berørt af toldmyndighedernes tilbageholdelse af varerne. Kontradiktionsretten anses for at være reguleret i national ret.

– Listen over situationer, hvor rettighedsindehaveren kan anvende de oplysninger, som toldmyndighederne videregav til ham efter toldvæsenets tilbageholdelse af varerne i henhold til forordningen, udvides og præciseres.

– I den grundlæggende retsakt medtages der bestemmelser om dataindsamling, databehandling, varigheden af opbevaringen, udøvelse af rettigheder og ansvar i henhold til gældende lovgivning om databeskyttelse.

Kommissionen støtter fuldt ud den aftale, der blev indgået på trepartsmødet.

4. Konklusion

Kommissionen kan acceptere de ændringer, som Rådet har foretaget i forslaget.

[1] Rådets forordning (EF) nr. 1383/2003 af 22. juli 2003 om toldmyndighedernes indgriben over for varer, der mistænkes for at krænke visse intellektuelle ejendomsrettigheder, og om de foranstaltninger, som skal træffes over for varer, der krænker sådanne rettigheder.

[2] Meddelelse fra Kommissionen af 24. maj 2011: Et indre marked for intellektuelle ejendomsrettigheder – KOM(2011) 287 endelig.

[3] Meddelelse fra Kommissionen af 3 marts 2010: En strategi for intelligent, bæredygtig og inklusiv vækst – KOM(2010) 2020 endelig.

[4] Meddelelse fra Kommissionen af 11 november 2010: "På vej mod en akt for det indre marked", KOM(2010) 608 endelig/2.

[5] Meddelelse fra Kommissionen af 22 november 2010: Strategien for EU's indre sikkerhed i praksis - Fem skridt hen imod et mere sikkert EU, KOM(2010) 673 endelig.